TEAMG งานเต็มมือ!
บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เป็นอีกบริษัทที่น่าจับตาในอนาคต หลังจากเข้าจดทะเบียนในตลาดหลักทรัพย์ฯ เมื่อวันที่ 12 ก.ค. 2561 ที่ผ่านมา
28 ก.ค. 2561

คุณค่าบริษัท
บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เป็นอีกบริษัทที่น่าจับตาในอนาคต หลังจากเข้าจดทะเบียนในตลาดหลักทรัพย์ฯ เมื่อวันที่ 12 ก.ค. 2561 ที่ผ่านมา โดยบริษัทดำเนินธุรกิจที่ปรึกษาด้านวิศวกรรมและสิ่งแวดล้อมแบบครบวงจรตั้งแต่การศึกษา ออกแบบ จัดทำรายงาน บริหารโครงการและควบคุมงานก่อสร้าง รวมถึงการจัดทำรายงานประเมินผลกระทบด้านสิ่งแวดล้อม
ประเด็นคือ หลังจากมีการระดมทุน 436 ล้านบาท บริษัทจะมีการขยายธุรกิจไปยังต่างประเทศและสร้างพันธมิตรทางธุรกิจที่สำคัญเพิ่มเติม เพื่อเพิ่มศักยภาพและความแข็งแกร่งของบริษัท โดยจะเดินหน้าขยายธุรกิจให้ครอบคลุม 10 ประเทศในอาเซียน ได้แก่ อินโดนีเซีย บรูไน และสิงคโปร์ จากปัจจุบันที่ให้บริการใน 7 ประเทศ ได้แก่ ไทย มาเลเซีย ฟิลิปปินส์ เวียดนาม ลาว เมียนมา และกัมพูชา
ที่สำคัญในช่วงไตรมาส 2 ปี 2561 ที่ผ่านมา บริษัทได้รับงานโครงการใหม่เพิ่มขึ้นไม่น้อยกว่า 400 ล้านบาท จาก ณ สิ้นไตรมาส 1 ปี 2561 บริษัทมีงานในมือรอรับรู้รายได้ Backlog กว่า 3,473.94 ล้านบาท ขณะที่ไตรมาส 3 ปี 2561 และไตรมาส 4 ปี 2561 คาดว่า Backlog มีแนวโน้มที่จะเติบโตขึ้นอย่างต่อเนื่อง
เนื่องจากบริษัทรับงานโครงการขนาดใหญ่ของภาครัฐที่เกี่ยวข้องกับโครงสร้างพื้นฐาน โดยเฉพาะงานในประเภทกลุ่มคมนาคมระบบราง และงานโครงการที่เกี่ยวข้องกับเขตพัฒนาเศรษฐกิจพิเศษภาคตะวันออก (EEC) รวมทั้งงานอาคารขนาดใหญ่ของภาครัฐ ซึ่งล้วนแต่เป็นโครงการที่ต่อเนื่องมาจากงานที่กลุ่มบริษัทเคยได้ดำเนินการศึกษาหรือออกแบบจากในอดีตและปัจจุบัน
ขณะเดียวกัน บริษัทคาดว่ารายได้จากการให้บริการในปี 2561 จะเติบโตได้ไม่ต่ำกว่า 10% จากปี 2560 ที่มีรายได้อยู่ที่ 1,590 ล้านบาท อันจะส่งผลให้มีอัตรากำไรสุทธิสูงขึ้นจากปีก่อนหน้า ซึ่งอยู่ที่ประมาณ 6% ด้วยจากการผลิตและการส่งมอบงานจาก Backlog มีมาอย่างต่อเนื่อง ประกอบกับงานโครงการที่รับใหม่จากแผนยุทธศาสตร์ของภาครัฐที่จะมีการลงทุนโครงสร้างพื้นฐานที่คาดว่าจะเปิดประมูลในปีนี้ประมาณ 1.66 ล้านล้านบาท อีกทั้งภาครัฐยังมีการเร่ง พัฒนาพื้นที่ EEC และพื้นที่เขตเศรษฐกิจอื่น ๆ ส่วนงานเอกชนยังมีการเติบโต เนื่องจากเศรษฐกิจที่มีแนวโน้มฟื้นตัว อีกทั้งตลาดอสังหาริมทรัพย์ในปีนี้จะปรับตัวดีขึ้นอย่างต่อเนื่อง
ส่วนของอุตสาหกรรมคมนาคมยังมีการเร่งผลักดันโครงการรวมทั้งสิ้น 44 โครงการ ซึ่งมีงบลงทุนรวมทั้งสิ้น 2.02 ล้านล้านบาท ซึ่งปัจจัยที่กล่าวแสดงให้เห็นถึงโอกาสของบริษัทที่จะมีส่วนร่วมในโครงการต่าง ๆ ที่จะเกิดขึ้นในอนาคต ซึ่งจะเป็นการสนับสนุนให้ผลการดำเนินงานของบริษัทมีการเติบโตต่อไป
ขณะที่ฐานะทางการเงินของ TEAMG มีความแข็งแกร่ง เนื่องจากบริษัทมีสินทรัพย์หมุนเวียนรวม 923.33 ล้านบาท เมื่อนำมาเทียบกับหนี้สินไม่หมุนเวียนรวม 732.81 ล้านบาท ได้ค่า CURRENT RATIO อยู่ที่ระดับ 1.26 เท่า ถือว่าสภาพคล่องทางการเงินของบริษัทยังมีพอสมควรในการขยายกิจการ
มิหนำซ้ำบริษัทมี ค่า P/E ที่ 13.91 เท่า ซึ่งถือว่าต่ำ หากเทียบกับหมวดบริการเฉพาะกิจที่ค่า P/E ที่ 15.35 เท่า
…
ผู้ถือหุ้นรายใหญ่
รายชื่อกรรมการ